’n Gewigtige saak – onbepland | Netwerk24
’n Gewigtige saak – onbepland
Deur Karin Muller 12 Junie 2019 06:02
Ek stap by die kettingwinkel in. ’n Vriendin het my vertel van die heerlike sjokoladekoeke wat hierdie winkel verkoop.
My oë fynkam die rak. “Death by Chocolate,” sien ek dit raak.
Terwyl ek uitstap, lui my selfoon. Dit is ons seun. Ons benodig plastiese lêersakkies.
Regs voor my is ’n winkel wat lêersakkies verkoop. Koek in die hand stap ek in.
Sakkies in die hand onthou ek my man het gevra ek moet ’n badkamerskaal koop.
Daar is ’n groot verskeidenheid skale om van te kies. Nie die goedkoopste skaal nie. Nie die duurste nie. Nie ’n bloue nie. Nie ’n rooie nie.
Digitaal is te duur. ’n Wyser-skaal sal die ding moet doen.
Ek gaan staan in die ry. Die man voor my se oog vang die sjokoladekoek. Dan die skaal.
Hy draai sy kop effens skuins en sy lippe vorm die woorde: “Death by Chocolate”. Hy sluk. Ek ook.
Ek wil verduidelik dat dit ’n op-die-ingewing-van-die-oomblik koek is. Dat ek nie in die kettingwinkel sou wees nie. Dat ek nie hier sou wees as ons lêersakkies gehad het nie. Dat ek feitlik te laat besef het ons kort ’n skaal. Maar my lippe bly opmekaar.
’n Halfuur later draai ek by die huis se oprit in.
“Wonderlik, jy’t onthou om ’n skaal te koop,” sê my man.
“En ’n sjokoladekoek,” sê hy ingedagte.
“Hoe is dit dat jy ’n Death by Chocolate-koek en ’n skaal gelyktydig hier aanbring?” vra hy.
“Moet eerder nie vra nie.”